**OBRAZLOŽENJE**

**Prijedloga Odluke o izmjenama i dopuni Odluke o socijalnoj skrbi**

**I. PRAVNI TEMELJ ZA DONOŠENJE ODLUKE**

Člankom 289. stavkom 7. Zakona o socijalnoj skrbi (Narodne novine 18/22, 46/22, 119/22, 71/23 i 156/23) propisano je da jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu imaju za to osigurana sredstva.

Gradska skupština Grada Zagreba, sukladno članku 41. točki 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21-pročišćeni tekst i 16/22), donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odlukom o socijalnoj skrbi (Službeni glasnik Grada Zagreba 22/22, 29/22, 8/23, 30/23 i 39/23 – pročišćeni tekst; u daljnjem tekstu: Odluka) utvrđene su novčane naknade i socijalne usluge koje osigurava Grad Zagreb, te uvjeti i postupak njihova ostvarivanja.

Imajući u vidu sveukupnu društvenu i ekonomsku situaciju, odnosno dugoročnom inflacijom uzrokovane trendove snižavanja životnog standarda stanovništva, konkretno socijalno najugroženijih građana Grada Zagreba, kojima se zbog sve oskudnijih materijalnih mogućnosti povećava rizik od opsežnije socijalne isključenosti i sve dubljeg siromaštva, uočena je potreba da se, sukladno financijskim mogućnostima i načelima socijalne skrbi, olakša pristup određenim socijalnim uslugama i novčanim naknadama

Donošenjem, Zakona o inkluzivnom dodatku 20. prosinca 2023. godine, a koji je stupio na snagu 1. siječnja 2024. godine, korisnici su počeli dobivati rješenja o inkluzivnom dodatku, koji se ne spominje u Odluci o socijalnoj skrbi temeljem koje Grad Zagreb osigurava pravo na novčanu naknadu korisnicima doplatka za pomoć i njegu i korisnicima osobne invalidnine.

Stoga se izmjenama i dopunom Odluke propisuje pravo na ostvarivanje novčane naknade i korisnicima inkluzivnog dodatka, neovisno o njihovim materijalnim mogućnostima.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke sredstva će se osigurati izmjenama i dopunama Proračuna Grada Zagreba za 2024. i projekcijama za 2025. i 2026. godinu.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** u članku 4. točki **1.** **NOVČANE NAKNADE** mijenja se alineja 3. na način da se propisuje novčana naknada i korisnicima inkluzivnog dodatka.

**Člankom 2.** mijenja sestavak 2. članka 5. na način da se propisuje da se pored ostalih korisnika i korisnicima inkluzivnog dodatka može isplatiti novčani iznos povodom blagdana Uskrsa (uskrsnica) i Božića (božićnica), sukladno proračunskim mogućnostima, o čemu odlučuje gradonačelnik.

**Člankom 3.** mijenja se naslov iznad članka 12. na način da se u dosadašnji naslov dodaju i korisnici inkluzivnog dodatka.

**Člankom 4.** mijenja se članak 12. stavak 1. na način da se propisuje da pravo na novčanu naknadu ostvaruju i korisnici inkluzivnog dodatka, utvrđeni Zakonom.

**Člankom 5.** dopunjuje se članak 13. na način da se dodaje alineja 3 koja glasi: "- III. skupina – korisnici inkluzivnog dodatka, prema Zakonu".

**Člankom 6.** mijenja se članak 14. i glasi: "Korisniku prava na novčanu naknadu iz članka 12. ove odluke kojemu doplatak za pomoć i njegu, osobna invalidnina ili inkluzivni dodatak miruju na temelju rješenja nadležnog tijela sukladno Zakonu, ured će rješenjem o mirovanju prava na novčanu naknadu obustaviti isplatu naknade.

Rješenjem o prestanku mirovanja prava na novčanu naknadu iz članka 12. ove odluke ured će odlučiti i o nastavku isplate novčane naknade koja počinje teći od prvog dana sljedećeg mjeseca nakon prestanka mirovanja doplatka za pomoć i njegu, osobne invalidnine ili inkluzivnog dodatka.".

**Člankom 7.** propisuje se da odluka stupa na snagu osmoga dana od dana objave u Službenom glasniku Grada Zagreba, što je sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.